Konkurso „Eismo saugumas bendruomenėse 2022–2023 m“

nuostatų 5 priedas

**KONKURSO „EISMO SAUGUMAS BENDRUOMENĖSE 2022–2023 M.“ DALYVIŲ ASMENS DUOMENŲ TVARKYMO TAISYKLĖS**

1. Konkurso „Eismo saugumas bendruomenėse 2022–2023 m.“ dalyvių asmens duomenų tvarkymo taisyklės (toliau – Taisyklės) nustato konkurso dalyvių asmens duomenų tvarkymo pobūdį ir apimtis, dalyką, teisėtą tikslą ir trukmę, asmens duomenų subjektų teises, įtvirtintas 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – Reglamentas) ir Lietuvos Respublikos asmens duomenų teisinės apsaugos įstatyme (toliau – Asmens duomenų teisinės apsaugos įstatymas), įgyvendinimo pateikimo ir nagrinėjimo Kelių direkcijoje tvarką.
2. Visi konkurso dalyvių asmens duomenys yra tvarkomi griežtai vadovaujantis Reglamento 5 straipsnio 1 dalyje nustatytų teisėtumo, sąžiningumo ir skaidrumo, tikslo apribojimo, duomenų kiekio mažinimo, tikslumo, saugojimo trukmės apribojimo, vientisumo ir konfidencialumo principais.
3. Konkurso dalyvis ­ – konkurse dalyvaujanti bendruomenė, už kurios narių asmens duomenų apsaugą ir tvarkymą atsakingas bendruomenės pirmininkas ar kitas, bendruomenės paskirtas asmuo, pateikęs paraišką dalyvauti konkurse.
4. Visi konkurso vykdymo tikslu tvarkomi duomenys gaunami tiesiogiai iš konkurso dalyvio. Konkurso vykdymo tikslu tvarkomi šie asmens duomenys: vardas, pavardė, telefono numeris ir el. pašto adresas, atvaizdas.
5. Konkurso dalyvis, pateikdamas paraišką dalyvauti konkurse (1 arba 2 priedas), sutikimą dėl asmens duomenų tvarkymo (3 priedas), o po įvykdyto renginio lentelę(4 priedas),sutinka, kad visa pateikiama įgyvendinto saugaus eismo renginio medžiaga (nuotraukos, vaizdo siužetai ir kt. vaizdo medžiaga, kuriose naudojami bendruomenės narių atvaizdai, tekstai, kuriuose minimi bendruomenės narių vardai pavardės ar kita informacija, susijusi su asmens duomenimis) dėl asmens duomenų naudojimo yra suderinta su bendruomenių nariais ir Kelių direkcija gali gautą medžiagą laisvai (be apribojimų) viešinti konkurso socialinio tinklo „Facebook“ profilyje ir kituose viešinimo kanaluose, kai viešinama informacija apie konkursą.
6. Dalyvaujantis konkurse konkurso dalyvis, pateikdamas paraišką dalyvauti konkurse (1, 2 priedai) ir pasirašydamas sutikimą dėl asmens duomenų tvarkymo (3 priedas), patvirtina, kad su asmens duomenų tvarkymo taisyklėmis yra susipažinęs ir užtikrina, kad visa konkurso dalyvio pateikta medžiaga yra suderinta su konkurse dalyvaujančios bendruomenės nariais.
7. Konkurso dalyviai Reglamente nustatytomis sąlygomis turi teisę susipažinti su savo asmens duomenimis, prašyti, kad būtų ištaisyti netikslūs jų asmens duomenys ir (arba) papildyti neišsamius jų asmens duomenis, taip pat prašyti ištrinti savo asmens duomenis ar apriboti jų tvarkymą. Konkurso dalyvis gali bet kuriuo metu atšaukti savo sutikimą tvarkyti jo asmens duomenis, nedarant poveikio sutikimu pagrįsto duomenų tvarkymo, atlikto iki sutikimo atšaukimo, teisėtumui, taip pat nedarant poveikio Kelių direkcijos ir jos partnerių vykdant švietėjišką saugaus eismo veiklą jau paviešintai (iki dalyvio sutikimo atšaukimo) konkurso dalyvio pateiktai medžiagai.
8. Pasibaigus konkursui, konkurso dalyvių asmens duomenys, kurie buvo pateikti paraiškose (1 arba 2 priedas), sunaikinami ne vėliau kaip po 1 mėn. nuo konkurso pabaigos, t. y. nuo 2023 m. lapkričio 30 d.
9. Konkurso metu pateikta medžiaga, kurioje yra asmens duomenų, bus saugoma ne ilgiau kaip 1 metus nuo konkurso pabaigos, o konkurso socialinio tinklo „Facebook“ profilyje paviešinta medžiaga – ne ilgiau kaip 3 metus nuo konkurso pabaigos (2023 m. lapkričio 30 d.).
10. Kelių direkcija įgyvendina reikiamas technines ir organizacines priemones, kad būtų užtikrintas tinkamas Kelių direkcijos tvarkomų asmens duomenų saugumas.
11. Konkurso dalyvis turi teisę pateikti skundą Valstybinei duomenų apsaugos inspekcijai, jeigu mano, kad jo asmens duomenys tvarkomi pažeidžiant Reglamentą ar įstatymus, reglamentuojančius asmens duomenų apsaugą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_